b'\n_START_ARTICLE_\nAgilolfingi\n_START_PARAGRAPH_\nAgilolfingi so bili plemi\xc5\xa1ka rodbina, ki je pribli\xc5\xbeno od leta 550 do 788 v imenu merovin\xc5\xa1kih frankovskih kraljev vladala v Vojvodini Bavarski. Mlaj\xc5\xa1a veja Agilolfingov je od leta 616 do 712 s presledki vladala tudi v Langobardskem kraljestvu. V bavarskem plemenskem zakoniku Lex Baiuvariorum, zbranem okoli leta 743, so Agilolfingi omenjeni kot vodilna bavarska dinastija s sede\xc5\xbeem v Regensburgu._NEWLINE_Eponimni ustanovitelj dinastije je bil Agilulf (Agilwulfaz), pol legendarni svebski knez, potomec svebskega kralja Galicije Hermerika. Agilulf bi lahko bil istoveten z nekim Agilulfom, oskrbnikom vizigotskega kralja Teoderika II., usmr\xc4\x8denim leta 457._NEWLINE_Prvi vojvoda iz agilolfin\xc5\xa1ke dinastije v nem\xc5\xa1kem zgodovinopisju je bil Garibald I. (Gariwald). Sodobni zgodovinarji v to dvomijo in za prvega potrjenega bavarskega vojvodo \xc5\xa1tejejo Tasila I., ki je vladal od leta 591 do 610._NEWLINE_Agilolfingi so bili tesno povezani z Merovingi. Zaradi teh povezav so se tudi oni upirali vzponu karolin\xc5\xa1kih majordomov, zaradi \xc4\x8desar so jih slednji leta 788 odstavili.'